Diari Oficial de la Generalitat Valenciana


Sumari del DOGV 2866, del 11-11-1996 (1996/839825)

DECRET 190/1996, de 25 d'octubre, del Govern Valencià, pel qual es crea la Comissió Interdepartamental de Coordinació per al Parc Temàtic d'Alacant i el corresponent Projecte Cultural de Castelló.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/10/25/190/dof/vci/html**

### Dades del document

Número de DOGV
:   2866

Data del DOGV
:   11-11-1996

Secció del DOGV
:   DISPOSICIONS GENERALS

Número del document
:   1996/839825


Data del document
:   25-10-1996

Organisme emissor
:   Presidència de la Generalitat

Tipus de document
:   Decret

DECRET 190/1996, de 25 d'octubre, del Govern Valencià, pel qual es crea la Comissió Interdepartamental de Coordinació per al Parc Temàtic d'Alacant i el corresponent Projecte Cultural de Castelló.   
La importància de les actuacions que s'han de fer a Alacant i Castelló, no tan sols pel que fa al volum de les inversions que s'hi han de dur a terme finalment i pel que fa als efectes benèfics que s'han de produir per a l'economia del seu entorn, sinó també per l'esforç multidisciplinari que comporten la seua programació i posada en marxa, aconsellen una actuació integrada de diferents departaments d'aquesta administració autonómica.  
En conseqüència s'ha optat inicialment per la configuració i constitució d'una comissió interdepartamental que coordinarà totes les actuacions prèvies necessàries fins a arribar fins a la mateixa execució dels projectes.  
En virtut d'això, i després de la deliberació del Govern Valencià en la reunió del dia 25 d'octubre de 1996, a proposta del seu president,  
Decrete  
Article 1. Creació  
Es crea la Comissió Interdepartamental de Coordinació per al Parc Temàtic d'Alacant i el Projecte Cultural de Castelló, en l'àmbit de la Generalitat Valenciana, i s'adscriu a la seua Presidència.  
Article 2. Composició  
1. Aquesta Comissió està composta pels següents membres:  
- El director del Gabinet del President de la Generalitat Valenciana, que serà el seu president i portaveu.  
- El subsecretari de Turisme, que serà el seu vicepresident.  
- El director de l'Institut Valencià de Finances, que actuarà com a secretari.  
- El director general d'Urbanisme i Ordenació Territorial.  
- El director general d'Obres Públiques.  
2. La Comissió actuarà en permanent coordinació amb l'Institut Valencià de l'Exportació (IVEX), el director general del qual podrà assistir a les seues reunions amb veu, però sense vot.  
3. La secretaria administrativa d'aquesta Comissió queda adscrita a la Presidència de la Generalitat Valenciana, d'acord amb allò que estableix l'article 32 de la Llei de Govern Valencià, sense perjudici de les competències que respecte a això té el Gabinet de Coordinació Interdepartamental de la Direcció General del Secretariat del Govern.  
4. A instàncies dels membres de la Comissió podrà intervenir en aquesta algun alt càrrec de l'administració de la Generalitat Valenciana, o funcionari especialitzat, que actuarà amb veu però sense vot.  
Article 3. Funcions  
La Comissió tindrà les següents funcions:  
1. Conéixer els diferents avantprojectes d'actuació per a seu estudi i anàlisi.  
2. Proposar els diferents plans d'actuació al president de la Generalitat Valenciana i dissenyar les línies bàsiques de coordinació de les actuacions aprovades pels seus òrgans de decisió corresponents.  
3. Dur a terme el seguiment, impuls i supervisió de les resolucions i acords adoptats en la matèria.  
4. Emetre tots els informes que en l'àrea del seu coneixement li siguen requerits pel president de la Generalitat Valenciana.  
Article 4. Comissió permanent  
A l'efecte del millor compliment de les funcions enumerades en l'article anterior, es constituirà una comissió permanent integrada pel president, el vicepresident i el secretari, a la que correspondrà la preparació del treball de la Comissió Interdepartamental, elaborar-ne l'ordre del dia, i l'adopció de les mesures que foren necessàries, pel seu caràcter d'urgència, per al correcte compliment de les seues funcions.  
Article 5. Funcionament  
Aquesta Comissió Interdepartamental se sotmetrà en el seu funcionament al que s'estableix en l'article 32 de la Llei de la Generalitat Valenciana 5/1983, de 30 de desembre, de Govern Valencià, i en els articles 22 a 27, sobre òrgans col·legiats, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Comissions tècniques  
Per al seu millor funcionament i estudi dels assumptes, es podran crear comissions tècniques, formades per especialistes, i també demanar l'assessorament de funcionaris, o persones alienes a l'administració, que siguen experts en la matèria que interesse en cada cas.  
Disposició final  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 25 d'octubre de 1996  
El president de la Generalitat Valenciana,  
EDUARDO ZAPLANA HERNáNDEZ-SORO


Còpia Permalink ELI